Papersnake/gushiwen huggingface dataset:
送李欲仙司李内召入都
孙传庭（明代）

近来无事快人情，独喜公膺内召行。杨柳接天孤剑往，桃花映日玉骢鸣。

平明久著虞庭绩，保障同推晋国城。况是御屏曾记姓，掖垣虚左合谁迎。
送钱寺正出守广德军二首
杨万里（宋代）

四十专城古巳稀，君侯五七更英奇。
九重临遣廷尉正，千里驩迎循吏师。
鸿鴈同科金玉律，鵷雏先集凤凰枝。
少年勇退无人会，孤竹初心逊伯夷。
送全太史奉使得省母致寿
尹台（明代）

玉节朱旄海曲归，金钿白发倚春晖。人间日月开仙帨，天上风云动綵衣。

甬水春波鱼入馔，燕河夜雨雁于飞。文华榜士今无几，莫使鹓行叹久违。
次韵仲信雨中见简
李洪（宋代）

蛙黾几争席，霪霖苦未乾。
烟花三月暮，风柳万丝寒。
缸面醅初拨，床头易懒看。
客愁无处著，何地觅心安。
霜叶飞·绣屏开了
张炎（宋代）

绣屏开了。惊诗梦、娇声啼破春悄。隐将谱字转清圆，正杏梁声绕。看帖帖、蛾眉淡扫。不知能聚愁多少。叹客里凄凉，尚记得当年雅音，低唱还好。同是流落殊乡，相逢何晚，坐对被真花恼。贞元朝士已无多，但暮烟衰草。未忘得春风窈窕。却怜张绪如今老。且慰我留连意，莫说西湖，那时苏小。
杂感 其一
黄锡彤（清代）

邛蜀阴崖中，中有太始雪。结冰层峦巅，万古人迹灭。

炎旸偶一照，溶溶作幽咽。涓涓成江河，防崩石溃裂。

杀人发屋庐，骨肉伤断决。乾坤大包容，重阴性激烈。

愿布阳和春，无使严寒结。
喜雨
邓深（宋代）

间点疏花稻已香，老农犹未拟丰穰。
不堪雌频妨雨，反厌雄风但作凉。
傍日猖狂唯野马，为霖信息欠商羊，
忽惊头上云雷集，甘注如倾洗夕阳。
寻乔亭遗迹与徐骑省双溪行院碑俱不见
熊良巩（清代）

庄周曾论书，丁字乃有尾。八分周已有，不自秦人始。

缅昔雨粟后，仓颉古文起。周宣二千年，中国通行此。

大篆变古法，籀文传自史。李斯变小篆，损益成绝技。

八分即小篆，聚讼殊可已。武将乃造笔，中涓更造纸。

不必出圣贤，万世遵遗轨。斯也灭圣经，罪不容于死。

此事可掩罪，亦薄乎云尔。斯诛汉隶出，却笑父似子。

唐朝名最盛，莫过阳冰李。咸谓李氏后，骑省一人耳。

清峭皖公山，山影落杯里。当时南唐衰，谪居下柴里。

双溪行院婢，古秀世无比。乔亭双美人，有灵亦当喜。

谁知金源后，碑失亭亦毁。迄今七百年，何处寻遗址。

金石且不寿，叹息循山趾。
夏夕
文同（宋代）

池馆萧然夜欲分，满林虫鸟寂无闻。风吹松子下如雨，月照荷花繁若云。

泉作小滩声淅沥，笋成新竹气氤氲。清阴正覆吟诗石，更引高梧拂练裙。
借韵书怀
戴复古（宋代）

虚气撑枯腹，长身到老贫。
高吟常骇俗，烂醉若骄人。
京洛繁华梦，江湖浩荡春。
布衣如雪白，不受庾公尘。
关山春色
刘璟（明代）

关山春色浓于酒，远客思家日应久。那堪此际送归人，肠断河阳折杨柳。

送君归，君今早去参庭闱。生前一日直千日，无使日后徒沾衣。
和柳子厚诗十七首 其六 早凉过西坞
程俱（宋代）

寻壑转松岭，雨馀秋气清。时时舍篮舆，散策亦意行。

石磴萦巃嵷，幽泉高下鸣。蒲团荫嘉树，兀坐已忘情。
自题山水画册
张远（清代）

烟岚浓冷雨初晴，人在翠微深处行。云气湿衣风透骨，隔林犹听乱泉声。
冬日
余玉馨（明代）

冬日如春日，池塘水不冰。偶来书阁坐，喜见石潇青。
牡丹
舒岳祥（宋代）

九枝初拆御袍红，艳质煌煌日正中。
曾对集英瞻衮冕，孤臣洒泪立东风。
鼓角楼初成 其二
黄裳（宋代）

云中人作四星看，十二光阴一箭寒。吉事有祥戎事静，溪山赢得倚栏干。
次韵良佐歇心歌三首
陶梦桂（宋代）

一生受用燕营窠，百岁光阴马驻坡。
晚境喜无干己事，故人远驻歇心歌。
君开经卷尘缘了，我辟山林诗料多。
得句却愁成绮语，何如一意向禅那。
石林寺寄无用上人
谢元汴（明代）

石林千笋髻，鬼斧斲天颜。怒兕排云立，苍虬拿雨湲。

寺藏秋叶半，鸟渡黛烟间。侧侧幽溪月，杖龙乞鹤还。
送曹秀才
陈师道（宋代）

甲第衣冠後，东迁岁月侵。
情亲期一诺，急病阙千金。
孰并还家乐，毋忘在莒心。
时能记衰疾，声迹到云林。
代辟客送总卿归吴
王琮（宋代）

邺中官况莫来休，羞见傍人说宦游。
九十日秋蛩共语，两三夜雨雁供愁。
腐红只有虚名在，坚白难将实意酬。
驿路梅花归正好，苦无官况莫来休。
一晓发射洪循江而行书二诗州堆馆
李新（宋代）

少健有力入云耕，耕云不怕山重重。
岁时伏腊追社集，照水自爱双颊红。
三十余年废田舍，芋魁豆饭忘乃翁。
誓归复讲旧生计，无谓我不如老农。
咏梅 其三
周南（宋代）

不是冲寒欲避春，古来辞富不辞贫。高之孤竹求仁辈，卑是羊裘钓雪人。
同石元规讲鹍鹏偶书
张继先（宋代）

翱翱数仞间，何异九万里。
大道荡无名，无彼亦无此。
倬哉元规翁，斯言迨尽矣。
一物自太极，志士摽高拎。
鹏乎与蜩鸠，涉辩非至理。
有形相变化，不出六合里。
飞跃涉程途，底用嘲远迩。
乃识逍遥游，潀远发玄旨。
讲罢四窗闲，忘言空隐几。
烛
李峤（唐代）

兔月清光隐，龙盘画烛新。三星花入夜，四序玉调晨。

浮炷依罗幌，吹香匝绮茵。若逢燕国相，持用举贤人。
孙陵鹅眼钱
曾极（宋代）

六代初终几变迁，孙陵无树起寒烟。
青蚨细薄如榆荚，犹是当年买笑钱。
奉和朱新仲祠部六月晦日省宿用白乐天诗无波古井水有节秋竹竿十字为韵 其一
张扩（宋代）

漫郎省中宿，展转良夜徂。过雨忽催诗，君诗不可无。

夜阑风转高，秋声倒江湖。前对百尺井，梦中闻辘轳。
接待
释如净（宋代）

饭箩无底乾坤窄，舀出炎炎热铁丸。
烂断饥肠重瞥地，佛魔无处辨来端。
从军行
左延年（魏晋）

苦哉边地人，一岁三从军。三子到敦煌，二子诣陇西。

五子远斗去，五妇皆怀身。
许处士挽词二首 其一
葛胜仲（宋代）

场籍声华茂，家庭志意修。光阴归翰墨，器业谩林丘。

学府空鸡蹠，贤书误鹤头。门基多克荷，衮衮出公侯。
病中放言五首
韩元吉（宋代）

少日功名谓立成，壮年漂荡已心惊。
正平只合依文举，元亭何妨慕孔明。
墓上征西真底用，生前杯酒未宜轻。
田园待足何时中，归赴空山猿鹤盟。
寿陈晓山富春人号春江渔者
陈雷（元代）

春江渔者词林客，投老栖迟尚异乡。七里滩头烟水远，一竿风外钓丝长。

赤霄白日飞鸾鹄，碧树丹山集凤凰。我亦平生爱潇洒，放歌还许濯沧浪。
舟中 其四
张孝祥（宋代）

南来北去祇纷纷，又过荆山一月春。笑杀风前桃李树，飘蓬犹作未归人。
婆娑亭
沈辽（宋代）

老不为白发，老态自婆娑。风力日已铄，流光能几何。

悯悯去世网，蘧蘧寄岩阿。无令后生笑，隐几学商那。
潭西行赠柳生文洙
赵国华（清代）

天根旧咏城南柳，侠卿亦谓真吾友。济南山水方英多，嵯峨扬吾何不有。

柳生好剑兼好书，潭西半亩从僧租。为招同志二三子，扫轩觞我倾新沽。

其时落叶生除宇，隆寒狡狯诈秋雨。戴笠言从窈窕门，佛楼一片风铃语。

离离净线梳垂杨，瓦亭四角回虚廊。七十二泉绿如凿，当年桂老殊平章。

引澌激溜窅然细，潺湲珠玉随圆方。五步十步作人立，崚嶒瘦石窥琴床。

春红秋碧各已谢，小桥疏竹攒横墙。庭阴倒斝群谊绝，宛与栖身向岩穴。

插槛纷看碎琐云，披帘坐听玲珑雪。自古清流清可人，无疑诸子来怡悦。

穷年永昼乃据此，吾将妒尔难为别。还山他日不可求，引领飞空捉明月。
题温汤驿三首
张俞（宋代）

昨夜过温汤，梦与杨妃浴。
敢将豫让炭，却对卞和玉。
书宜城修水渠记後奉呈朱寺丞
欧阳修（宋代）

因民之利无难为，使民以说民忘疲。
乐哉朱君鄣灵堤，导鄢及忘兴众陂。
古渠废久人莫知，朱君三月而复之。
沃土如膏瘠土肥，百里岁岁无凶菑。
鄢忘之水流不止，襄人思君无时已。
南城咏古十六首 其八 长春宫
乃贤（元代）

羸骖蹋秋日，迢递谒琳宫。松子花砖落，溪流板阁通。

楼台非下土，环佩忆高风。草昧艰难日，神仙第一功。
偈颂八十五首
释妙伦（宋代）

天自高，地自厚。
一一不是单，三三亦非九。
唯爱部渎山前丘大翁，见人长揖高叉手。
和元宗元日大雪登楼
徐铉（宋代）

一宿东林正气和，便随仙仗放春华。
散飘白絮惟分影，轻缀青旗见花。
落砌更依宫舞转，入楼偏向御衣斜。
严徐共待金门诏，愿布尧言贺万家。
枕上二绝效杨廷秀 其二
范成大（宋代）

枕前百念忽纷然，旧学新闻总现前。现到天明无可现，依前还我日高眠。
寄武氏园居即事
雪浪法师（明代）

雨后微风不度池，柳条犹拂镜中丝。
凭阑只与禽鱼共，水底月明方自知。
蓦山溪·菊花新过
佚名（宋代）

菊花新过，秋蕊香犹媚。三八燕山亭，贺圣朝、申生明世。肃霜天晓，正快活年时，庆新寿，万年欢，人醉蓬莱里。红衫儿歌，水调夸多丽。仰祝寿星明，指黄河、清年可拟。欢同鱼水，永遇乐倾杯，风流子、洞仙歌，曲唱千秋岁。
好事近（次韵叶梦锡陈天予南园作。）
毛幵（宋代）

飞盖满南园，想见八仙遥集。几树海棠开遍，正新晴天色。

休辞一醉任扶还，衣上酒痕湿。便恐岁华催去，听秋虫相泣。
怀古和陈惟寅韵三首 其二
陈秀民（元代）

兔走要离坟，狸啼阖闾墓。宝剑生土花，银池浴秋露。

迢迢郭西门，玉辇迷金步。
题万青楼楼不名而题曰万青楼志也四首 其二
谢元汴（明代）

百尺元龙气，伊谁踞上床。秋星明杕杜，河水怯衣裳。

宝剑书声穆，青衫草色凉。短垣森竹箭，秀出陆生庄。
涂中每息必索砚笔抄诗作廿八字
赵蕃（宋代）

望望青山乱作堆，行行身到白云隈。
偶逢道店聊休歇，又被匆匆诗债催。
寄兜率悦禅师二首 其一
刘弇（宋代）

三峡当年一锡飞，祖灯曾是密传西。示徒端的只消指，灌顶分明别有醍。

秋衲拥云惊晓榻，病髭镊雪照寒溪。知谁解吸西江水，赖有孤禅觉众迷。
酬边太常于燕山见忆之作
徐祯卿（明代）

故人惠思我，百里寄瑶音。独在山中宿，松斋清道心。

霜钟流夜壑，曲涧入幽深。寂寞悲千古，桥陵梓橡深。
杂兴
张镃（宋代）

秦王既集统，作乐昭治功。
前日威武地，今还见声容。
一时耸观威，唯贪激英雄。
郑公独挽首，孰能察圣衷。
暮年伐辽东，事几败乃翁。
良臣不在傍，有悔应无穷。
皇后阁端午贴子词五首
真德秀（宋代）

贝叶新传宝藏经，圣心端为福群生。
从今物自无疵疠，安用桐君纪药名。
怀湘南旧游寄起居刘学士
李建中（宋代）

老情诗思关何处，浑是湘南水岸头。
残白晚云归岳麓，浓香敉菊满汀州。
静寻绿径煎茶寺，遍上红墙卖酒楼。
西洛分台素拘检，绣衣不得等闲游。
山居雪後二首
杨万里（宋代）

春近能余几许寒，雪花才落便销残。
青松梢上兰根下，犹得三朝两日看。
同景瑜诸人饮于横碧 其四
韩淲（宋代）

岁月不待人，初寒迫深冬。慨予歌声长，天地亦改容。

歌罢掷酒盏，忽然动昏钟。风馀雪霏霏，鸦栖雁雍雍。
题灵源洞
喻良能（宋代）

鬼凿神镵巧更纡，直疑有路到华胥。
坐来浓翠沾衣冷，恰似飞来秋意初。
送周子充左史奉祠归庐陵
范成大（宋代）

黄鹄飘然下九关，江船载月客俱还。
名高岂是孤臣愿，身退聊开壮士颜。
倾盖当年真旦暮，沾巾明日有河山。
后期淹速都难料，相对犹怜鬓未斑。
闻百舌鸟送僧
释重顯（宋代）

曾来芳树几回飞，烟霭初晴又见伊。
巧语向人莫相笑，知音知后更谁知。
灯下观菊花影同社中诸友赋 其五
袁宏道（明代）

舞影将流地，颓香乍可闻。玲珑千朵月，碎琐一窠云。

押以无弦韵，吟成没字文。长时嗔罔两，或恐近夫君。
偈颂一百二十三首
释祖钦（宋代）

澄潭月影，静夜钟声。
不留而照，不待而鸣。
而亦离闻绝见，非色非声。
邓林芳意八首为邓侍御 其七 宦谱驰声
林光（明代）

宦辙三名邦，休声殊未已。大书又特书，他年问青史。
三十日过班竹赋玉州之木一首
项安世（宋代）

玉州之南土当木，玉州之北木为竹。
以土築室土则荣，以木编篱木应辱。
无木用土固其宜，有木何忍贱用之。
鸣呼，玉州之木最可悲，
不为楹桷为藩篱。
上平江徐侍郎十绝句
曾协（宋代）

雅歌字字巧安排，争颂君王治道谐。
好把抉猊奔骥手，大书深刻著悬崖。
比干墓下作并序
郑珍（清代）

王子骨肉閒，力欲醒天梦。封墓不及后，孥戮知已纵。

公旦岂异人，三笞得贤诵。同圣不同福，千载有馀痛。
送益路提刑谢师厚郎中三首 其二
刘挚（宋代）

叱驭灵关万里行，爰书丹笔刺祥刑。过家旧社瞻卿绣，入蜀何人识使星。

梅福上封推变异，望之雅意在朝廷。华阴道过行台路，共醉西湖赋鹡鸰。
张衡州南山寿芝
程洵（宋代）

煌煌庆色金壶重，婉婉高枝儿臂拱。团团更著线晕红，郁郁时看祥霭动。

使君少日抱奇才，可与斯世作楹栋。黄堂坐啸晚方贵，急流引退心殊勇。

平生阴德只天知，寿骨巉然天所纵。灵华更向寿宫出，和气疑与商山共。

翻嫌四老太多事，采掇辛勤走岩陇。何如丘壑著胸中，静阅世氛如幻梦。

朝餐不用闲草木，夜气自有真铅汞。殊祥坐使神物效，异卉不烦天女供。

闲中禅悦更寻源，闹里尘缘徐脱鞚。从渠童子尚饶舌，强出松阴谈谷董。

要知无本是性宗，看我当机呈大用。
禅月台
韩淲（宋代）

山路难嫌脚力登，尽高高处又凭陵。岂无道院烧仙药，定有僧龛供佛灯。

一任荐绅多习熟，都缘书册易因仍。屋头巷尾谁连壁，凉冷秋来老莫胜。
和史魏公荷花
释宝昙（宋代）

潇然独出泥滓外，不待好风相濯磨。
红如咸池浴朝日，莹若璧月沉秋波。
强将国色斗清绝，辄莫天人谁敢过。
香阁容我小舟入，不怕鸳鸯惊棹歌。
狱中闻驾幸长安二首
沈佺期（唐代）

传闻圣旨向秦京，谁念羁囚滞洛城。

扈从由来是方朔，为申冤气在长平。

无事今朝来下狱，谁期十月是横河。

君看鹰隼俱堪击，为报蜘蛛收网罗。
题姚司户万翠亭
崔起之（宋代）

名山绕旌川，未易千百计。
棲零点耸其西，二幕相扞蔽。
柳山与龙山，连亘殆无际。
大鳌从东出，石鼓鉴奇瑞。
华容接鸡形，蔓衍若难制。
给南有梓山，盘屹万里势。
有殿曰甘露，崒嵂插天地。
玉壶枕其北，凫山复相比。
碜岭介凤凰，大洞阐天秘。
无奈分布广，一蹴不可于。
姚君天韵奇，气慨高一世。
胸中饱丘壑，作亭非壮丽。
独能极遐观，领略万山翠。
苍玉无遁形，秀色归一视。
却笑昔人非，所见殊无异。
东亭乱清晖，仅得翠微意，
东山罗红裙，未免声色累。
唯君别幽趣，徜佯乐清致。
青山不改旧，令客时一醉。
题陈命美壮游册十首 其二 浮邱览胜
李之世（明代）

仙人去不还，丹灶烟长冷。携将椰子瓢，去挹丹砂井。
礼诵后作寄道侣
陈子升（明代）

十年伤白发，万虑息金经。春鸟鸣鱼梵，天花落草亭。

高堂嗟见背，大块实劳形。为寄潮音去，宗风满塔铃。
半塘
俞桂（宋代）

因访云岩过半塘，清明时候野花香。
小舟趁雨冲风去，不及寻僧到上方。
癸亥闰二月廿四日夜半由徐闻渡海至琼州
姚文田（清代）

数年踪迹来南溟，地角天涯无不经。蓬莱方丈渺何许，挂席直指仙人庭。

人言海水势震荡，白日无风走涛浪。天枢地轴助回斡，日驭雷车互还往。

我闻始怖意转浓，眼界一洗江河空。平生忠信那可仗，或恐骇浪翻虬龙。

天空无云驷星直，残月四更如半璧。轻舟试踏鳌背行，阳侯深潜飓母息。

澄波下瞰鲛人宫，南极平悬龙伯国。世人举事争阴夷，安耶危耶谁获知。

千金人守垂堂诫，万里安能破浪驰。此行合作纪游冠，珊网珠林搜浩汗。

东坡昔日叹奇绝，况我南来非谪宦。马鞍山色入沧茫，却望雷州如故乡。

海外一声鸡唱晓，早见红日升扶桑。
挽林公坐化
何梦桂（宋代）

一枕黄粱透梦关，独留蝉蜕在人间。有时欲见公颜色，木落枝枯月万山。
送芸上人
程诰（明代）

行尽春山翠万重，新林浦月坐闻钟。
横江东去长鸣鹤，巢寄南朝第几松。
春日病起
释文珦（宋代）

暮景交朋尽，何人问死生。
卧於蜗室底，看得鹊巢成。
缘绝门常静，心空疾渐平。
又思扶杖出，溪上听泉声。
偈倾一百六十九首
释智朋（宋代）

通身是病通身药，病去依前药自除。
木落秋空山骨露，何须一默对文殊。
鹧鸪天
王恽（元代）

先相风流德业尊。又看天马五花文。飘飘青琐凝佳思，霭霭新诗似岭云。

淮海秀，已平分。圭璋未碍琢来勤。吴人元重中州气，绣被何尝擅鄂君。
题蛟弯小庵二绝 其二
朱松（宋代）

凿破苍崖俯碧流，石埼竹筏舣行舟。已邀明月来同宿，下数层澜寸寸秋。
句
胡长卿（宋代）

闻道嘉鱼出火山，我来那得一鳞看。
同印空夜坐凭虚阁
陈继儒（明代）

人在钟声上，僧栖暮色边。
松枝高士麈，贝叶梵王言。
木落如飞鸟，山平疑澹烟。
灯残挥手去，曳杖听流泉。
李粹伯挽章二首
陈造（宋代）

病酒漳滨久，传闻信复疑。
为郎真地下，哭友漫天涯。
雨绋何由挽，风松想助悲。
自今思有道，时展蔡邕碑。
句
王予可（宋代）

金盆水不暖，翠雀啄晴苔。
燕宫
范成大（宋代）

金盆濯足段文昌，乞索家风饱便忘。
他日楚人能一炬，又从焦土说阿房。
夏日访旧过太仓舟中对月独酌
郭谏臣（明代）

兰舟载琴鹤，远赴故人期。碧海潮来疾，青天月到迟。

波光帘外动，树影座间移。独酌娱清夜，宁愁鬓欲丝。
雨中偶成呈天任
虞俦（宋代）

久雨苦不乐，吾庐亦未贫。
十旬兼美醖，千亩长脩筠。
睡蝶频来梦，歌莺皆恼人。
得君新唱和，懒病起精神。
希年初度老友王希宣扁舟远访夙谊甚厚贶以十
牟巘五（宋代）

九日把寿酒，时节无差池。
我生秋已老，菊荒而崩篱。
故王氏令人挽二首
杨万里（宋代）

西掖梧方茂，南濒藻巳芜。
谢庭风絮远，潘室月窗孤。
有训才吾子，无人乳何姑。
吊宾成白鹤，卜地得青乌。
石室大岩
杨备（宋代）

玉洞云深夏亦寒，客来寻胜久盘醒其间隐约闻鸡犬，
应有仙桃待一餐。
诉衷情
晏几道（宋代）

净揩妆脸浅匀眉。衫子素梅儿。苦无心绪梳洗，闲淡也相宜。

云态度，柳腰肢。入相思。夜来月底，今日尊前，未当佳期。
已巳岁除夜有感
宋庠（宋代）

明晦互推斥，中都芳岁兰。
星回迫旧次，籥暖送馀寒。
来辰茧有绪，去境环无端。
天运故相易，人心那独安。
怀此不能寐，揽衣强盘桓。
疏恐缓馀带，危惕整尘冠。
耿耿烛焰直，凄凄霜气酸。
城头陨高木，庭下败丛兰。
抚臆累新欷，掩觞沈故懽。
况乃蹈世纲，虚名争控抟。
挟册滥书府，振缨玷王官。
东序罗圭瑞，西雍集鹓鸾。
昏瞳眩宝肆，短翼厕仙翰。
纵尔值藏疾，何容久素餐。
泛泛骚客凫，坎坎诗人檀。
宁无要路津，所畏在蹒跚。
枳棘附骥尾，纬萧戏龙蟠。
寄语拙艰者，无竢学邯郸。
皂角林
杨万里（宋代）

水漾霜风冷客襟，苔封战骨动人心。
河边独树知何木，今古相傅皂角林。
论语十章
孔子及其弟子（先秦）

子曰：“学而时习之，不亦说乎？有朋自远方来，不亦乐乎？人不知而不愠，不亦君子乎？”（《学而》）

曾子曰：“吾日三省吾身：为人谋而不忠乎？与朋友交而不信乎？传不习乎？”（《学而》）

子曰：“温故而知新，可以为师矣。”（《为政》）

子曰：“学而不思则罔,思而不学则殆。”（《为政》）

子曰：“由，诲女知之乎！知之为知之，不知为不知，是知也。”（《为政》）

子曰：“见贤思齐焉，见不贤而内自省也。”（《里仁》）

子曰：“三人行，必有我师焉。择其善者而从之，其不善者而改之。”（《述而》）

曾子曰：“士不可以不弘毅，任重而道远。仁以为己任，不亦重乎？死而后已，不亦远乎？”（《泰伯》）

子曰：“岁寒，然后知松柏之后凋也。”（《子罕》）

子贡问曰：“有一言而可以终身行之者乎？”子曰：“其恕乎！己所不欲，勿施于人。”（《卫灵公》）
送顾圣之游楚时余将往金陵三首 其三
卢楠（明代）

君作楚乡客，我为吴会吟。别离在造次，杯酒更相斟。

鸟逝清泥浦，猿啼白石林。感兹无限意，引领各沾巾。
次韵见寄两绝 其一
李之仪（宋代）

江湖流落久相依，每叹朱颜戏彩衣。何事泪痕书上见，他年千陇约同归。
高邮遇故人
费密（清代）

相逢多难后，只此是天涯。与子躬耕处，苍生尚几家。

朱门齐牧马，白骨乱开花。耆旧何人在，行吟感暮鸦。
嘉禾百咏·披云阁
张尧同（宋代）

兹楼当胜地，高望极堎赠。
欲睹青天色，还须上一层。
念奴娇 其一
蔡伸（宋代）

凌空宝观，乍登临、多少伤离情味。淼淼烟波吴会远，极目江淮无际。

槛外长江，楼中红袖，淡荡秋光里。一声横吹，半滩鸥鹭惊起。

因念邃馆香闺，玉肌花貌，有盈盈仙子。弄水题红传密意，宝墨银钩曾寄。

泪粉香销，碧云□杳，脉脉人千里。一弯新月，断肠危栏独倚。
和吴侍郎留题北楼
宋庠（宋代）

疾间勤勤解郡章，北楼舒啸寄徜徉。
山围轩后乘车野，水接尧民洗耳乡。
拂衽风头迎爽籁，压林霞尾送残阳。
冶城极望虽高世，争奈临秋鬓未霜。
谩成
谢薖（宋代）

年来任运学腾腾，爱酒还同醉李僧。痛饮亡何缘客至，时奇不惜绕村行。

檐间燕雀新声好，门外池塘春水生。晓起坐窗无一事，捲书南望见高棱。
满江红（张总领□□生日六月十八日）
魏了翁（宋代）

有美人兮，招不至、几回凝伫。应只为、家山自好，不堪他顾。忙里抽头真得计，闲中袖手看成趣。念从前、出处总无心，天分付。

云冉冉，更吞吐。泉活活，无朝暮。与自家意思，一般容与。月壑晓寒垂叶露，风窗午睡连山雨。看苍颜、白发两闲人，摩今古。
赠别堪舆刘纶甫
黄公辅（明代）

胸里何尘不扫除，天涯到处适吾庐。青山绿水恣游眺，淡霭闲云任卷舒。

才得秋风披语座，何堪鸿雁唤离群。逢人若问山中叟，浊酒留宾只剪蔬。
颂古三十一首
释安永（宋代）

见成底事没商量，剔起眉毛未厮当。
日暮碧天鸿雁断，海门斜去两三行。
送路德章芾三首 其二
袁燮（宋代）

后学寡师承，私知妄穿凿。缅怀东莱公，天才负超卓。

英词粲星斗，伟量包海岳。宽平复谨严，精密更恢廓。

哀哉梁木摧，谁欤继前作。幸有二三友，潜心味博约。

相期在不朽，与道为郛郭。
雨后池上
刘攽（宋代）

一雨池塘水面平，澹磨明镜照檐楹。东风忽起垂杨舞，更作荷心万点声。
呈明叔且约诘朝过买江天阁
赵蕃（宋代）

老屋支风政觉疏，况堪急雪堕空虚。
黑甜颇念华胥去，白战仍牵故事余。
雀噪还暗家立壁，鼠窥欲下粟无储。
江天快阁相萦带，曳履明朝不命车。
清平乐（次曾守韵）
洪适（宋代）

风鬟飞乱。寒入秦筝雁。情似云阴浑未展。雨脚更飘银线。

横枝有意先开。玉尘欲伴金罍。何日舞裀歌扇，后堂重到惟梅郡有惟梅堂。
陇头水
杨光溥（明代）

陇坂何崎岖，十里九回折。下有陇头水，日夜声呜咽。

行人到此闻水声，回首吞声多怆戚。惟有壮士心，刚似昆吾铁。

近水磨宝刀，拟拭匈奴血。肯为儿女态，行行惨离别。

所志图麒麟，一身甘陨国。此水本无情，何为使人恻。
上京赐宴王眉叟有诗次韵
张雨（元代）

从事何缘过草堂，行都遣赐玉壶方。远劳使者红尘骑，烂煮仙家白石羊。

中圣敢辞千日醉，承恩独许四明狂。金茎剩有三清露，润及葵心向太阳。
和乐天春词
刘禹锡（唐代）

新妆宜面下朱楼，深锁春光一院愁。
行到中庭数花朵，蜻蜓飞上玉搔头。
墨梅
家铉翁（宋代）

非香之香，非色之色。
伴我孤吟，风清月白。
再登岳阳楼感慨赋诗
陈与义（宋代）

岳阳壮观天下传，楼阴背日堤绵绵。
草木相连南服内，江湖异态栏干前。
乾坤万事集双鬓，臣子一谪今五年。
欲题文字吊古昔，风壮浪涌心茫然。
一目主
洪亮吉（清代）

长安天子眇一目。长安城中月鼎足。妖星茫茫射黄屋。死我者坚活我雄。

东海大鱼化为龙。男皆为王女为公。
拱北桥
陈运（明代）

萧萧竹径接平桥，万石曾歌五裤遥。自是天南灵气盛，衣冠今满紫宸朝。
清江引
杨朝英（元代）

秋深最好是枫树叶，
染透猩猩血。
风酿楚天秋，
霜浸吴江月。
明日落红多去也！
县取脚色
陈献章（明代）

萧萧白发映春漪，脚色年来自不知。满眼江山难具报，只将年月载公移。
无锡寄孙正之
王安石（宋代）

健席高樯送病身，乱山荒陇障归津。
应须一曲千回首，西去论心更几人。
昨日辄以鄙句奉谢重辱长篇为贶再藉来韵和答次韵
韦骧（宋代）

屋梁晓影初日暾，银潢下沃昆冈焚。铁骑腾突方追奔，玙璠入水体自温。

翩翩梦翼飞天门，异香气力能返魂。真珠倾写琉璃盆，青铜古镜磨尘昏。

知音听凤裁龙孙，重然宝剑垂荒坟。扶摇九万观化鲲，君诗体格能并存。

大言软语清兼浑，搜索物象穷乾坤。琼笺碾出花无根，字字馥郁如芳荪。

至宝无价难轻论，洪波荡纵长鲸吞。元化运转通昆崙，探颐不见雕镌痕。

胡为及我穷陋门，守护固乏育与贲。美材谁荐为牺樽，羃之疏布饰以琨，致用清庙非常恩。
醉中别李元泰
黄公度（宋代）

同云幕幕暗前山，急雨飕飕酿小寒。
桃花欲开尚羞涩，梅梢已小半阑珊。
话别一尊休草草，丈夫相识期岁小。
绨袍万一未忘情，春风莫惜归来早。
临江亭五咏
储光羲（唐代）

晋家南作帝，京镇北为关。江水中分地，城楼下带山。

金陵事已往，青盖理无还。落日空亭上，愁看龙尾湾。

山横小苑前，路尽大江边。此地兴王业，无如宋主贤。

潮生建业水，风散广陵烟。直望清波里，只言别有天。

城头落暮晖，城外捣秋衣。江水青云挹，芦花白雪飞。

南州王气疾，东国海风微。借问商歌客，年年何处归。

古木啸寒禽，层城带夕阴。梁园多绿柳，楚岸尽枫林。

山际空为险，江流长自深。平生何以恨，天地本无心。

京山千里过，孤愤望中来。江势将天合，城门向水开。

落霞明楚岸，夕露湿吴台。去去无相识，陈皇安在哉。
桃园忆故人 代赠良佐所亲
元好问（金朝）

楚云不似阳台旧，只是无心出岫。竹外天寒翠袖。

寂寞啼妆瘦。

岫声宛转春风手。殢得行人病酒。明日西城回首。

肠断江南柳。
自立秋前病过白露犹未平遣怀
陆游（宋代）

门冷荒车辙，囊空别醉乡。
嬾行眠亦好，倦话默何伤。
野叟占幽梦，山僧送秘方。
病怀虽忽忽，随事答年光。
无题二首
李商隐（唐代）

八岁偷照镜，长眉已能画。
十岁去踏青，芙蓉作裙衩。
十二学弹筝，银甲不曾卸。
十四藏六亲，悬知犹未嫁。
十五泣春风，背面秋千下。

幽人不倦赏，秋暑贵招邀。
竹碧转怅望，池清尤寂寥。
露花终裛湿，风蝶强娇饶。
此地如携手，兼君不自聊。
答东涧老人
戴亨（清代）

冰雪双蓬鬓，乾坤两布衣。久甘身寂寞，不问世轻肥。

老益诗情壮，狂憎酒力微。百年閒事业，耽此未全非。
吴宗道医已入神品张旭草书宜僚弄丸非诳也百尺竿头更进一步又在宗道诗以谢之
庄昶（明代）

医国堂堂到几豪，向人说梦本徒劳。名家大手公真妙，此日天徒眼更高。

草圣百年元醉旭，弄丸千古只宜僚。老怀天下都无恙，愿与人人拜圣尧。
踏莎行 夏闺，榴开葵放，深浅交映，触绪拈阕
刘令右（清代）

雨过高楼，风来深院。黄莺着意枝间啭。若能爱护护花关，双环深锁连花掩。

时序频更，流光易换。一池潋滟荷珠溅。如钩月挂正当头，凤衫露湿榴花片。
夏夜对月
苏辙（宋代）

大火直南方，万物委炉炭。
微雪吐凉月，中夜初一浣。
老人气如缕，枕簟亦流汗。
披衣绕中庭，星斗嘒相粲。
鸣蜩思清露，抱叶一长叹。
栖鹊亦未安，绕树再三转。
我生仰田食，候雨占云汉。
枵然未可期，无食终谁怨。
褰帷竟不寐，夜气净如练。
爱之不忍触，惟恐朝来散。
李万州挽诗 其四
项安世（宋代）

公今南面乐，我自涕滂沱。十载还乡社，三君逐逝波。

乐郊荒水槛，巢室閟烟萝。前辈风流尽，吾生奈老何。
食酥二首
曾几（宋代）

贡包分自浙西东，函谷金城在眼中。
泛酒煎茶俱惬当，满前腊雪化春风。
春游杂吟次赵秋谷前辈韵 其三
彭维新（清代）

岁晚冰雪攒，众卉泯无迹。一自春风来，是处草痕碧。

桃杏矜艳阳，倚笑东郊陌。习经寒与暄，独有旧松柏。

甘避踏花尘，云烟共朝夕。
久旱
杨光溥（明代）

旱久千家市，朝朝米价增。焚尪忧县宰，乞米避邻僧。

赤地连苗坼，黄尘障日腾。何时松下榻，一雨洗炎蒸。
山脚散步由舍北归
陆游（宋代）

偶散东冈步，因成北渚游。
鸦昏先小泊，鱼暖欲群浮。
缓曳红藤杖，斜披紫绮裘。
闲身病亦可，随处得无愁。
花犯 巢园樱花，周海泉索赋
朱祖谋（清代）

亸轻阴，娥娥怨粉，东风殢沈醉。万姝娇睇。浑未谱群芳，催赋多丽。

倚天照海摇花气。仙云临镜起。问岛客、移根何许，阑干心万里。

南飞寄栖一枝安，藏春处最好，玉窗闲地。香梦稳，浑不羡、绛都芳事。

愁心托、晚莺细语，遮莫到、东邻妍睐里。要障取、十围宫锦，金铃从料理。
寒悰 其一
孙原湘（清代）

一寸工夫一寸金，不多时别更情深。相看消瘦还如旧，孤负清情直到今。

悲喜此时难露面，寒暄常语亦关心。茶瓯暂作留君计，不是临行不教斟。
怀浦大云旷
吕谦恒（清代）

旷然念江海，所思何由见。人生各有营，况复隔乡县。

汉水一为别，畿南再识面。悠悠二十年，星霜嗟流电。

京华厌旅食，归卧沧海甸。念君无旧业，躬耕亦虚愿。

清宵梦悄悄，何以明缱绻。蛟龙踞波涛，魂来不敢盼。

垂老阻良觌，生死遥难辨。为儒寡世用，五字名空擅。

天地何寥阔，吾子竟贫贱。
青玉案·芙蕖花上濛濛雨
毛滂（宋代）

芙蕖花上濛濛雨。又冷落、池塘暮。何处风来摇碧户。卷帘凝望，淡烟疏柳，翡翠穿花去。玉京人去无由驻。恁独坐、凭阑处。试问绿窗秋到否。可人今夜，新凉一枕，无计相分付。
寒食招和叔游园
苏舜钦（宋代）

异乡风俗伤嘉节，久客情怀喜友人。共挈一尊诸处赏，谁家得似故园春。
再用前韵书呈诸友学士
彭汝砺（宋代）

凡花朝开暮即老，仙桂春花秋更好。幽砌终年看不饱，洞门无日春不到。

玉樽一挹把笔扫，跂脚诗成不立草。醉倒淋漓应落帽，衣襟沾湿云如膏。
归府致语口号
洪适（宋代）

凝笳叠鼓压天南，从此邦人作美谈。北里声名皆擢秀，东州歌舞总怀惭。

轻裘坐啸青油幕，积甲高齐碧玉簪。闻道家家卖钗钏，武夫归去亦醺酣。
席间和向辟之元夜 其二
韦骧（宋代）

无愧涂人即可欢，□□□□□□□。月华莹澈通春夕，民气融和却暮寒。

捃摭肴蔬成曲会，扶携老稚任环观。邑侬他日逢今日，往往应能话旧官。
澹宁馆
侯凤芝（清代）

高阁何清幽，湖光在檐角。萧萧叶响阶，俯视千尺竹。

闲云出湖叶，一半抱山足。碎石落空树，树包石为腹。

时闻落子声，巉峰作棋局。长啸临碧空，斜阳去何速。
龙门泛舟晚向香山
欧阳修（宋代）

暂解尘中绂，来寻物外游。
搴兰流水曲，弄桂倚山幽。
波影岩前绿，滩声石上流。
忘机下鸥鸟，至乐翫游鯈。
梵响云间出，残阳树杪收。
溪穷兴不尽，系榜且淹留。
游戒坛寺
陈曾寿（清代）

落日策蹇苍山中，过雨涧谷香蒙茏。千盘万转不见寺，划然斗蒙开神宫。

入门趋殿犹里许，广台千步高连穹。凭崖下视转空阔，来处镵削皆平庸。

未穷山深见山骨，磊珂称意数十松。惜哉神物一先化，蟠际冥漠无由踪。

虬髯海客席庑下，灵液正满玻璃钟。山僧导宿启扃钥，院幽石古深房栊。

牡丹连丛堆碧叶，想见如斗春花红。清晨跻攀纵眺望，帝畿一线呈纤洪。

俄然足底荡云海，石阑以外空濛濛。天低殿角忽浮动，回头陡失青芙蓉。

恭瞻天下第一坛，收纳万象如朝宗。智名勇功无坚固，独以戒力担无穷。

一心直贯无量劫，我来赞叹如螟蠓。彼法有人知何晚，于此惊倒南皮翁。

后有来者别开径，不知天外藏何峰。嗟予尘土纷世念，一夕暂洗清凉风。

去嚣憩寂终不得，夜梦乡井还忡忡。传闻岩颠有穴处，髫年早识千缘空。

云深路蒙窘初步，虽有寒拾何能逢。
自船庄过化城留宿翌日炷香宣石桥卯塔
程公许（宋代）

路欲转前岭，憎邀宿化城。
饮抄青{讯讠换食}软，茶沦乳花轻。
岗雨侵衣润，松风入夜清。
瓣香宣老塔，坐待日华生。
闻丘丈晚集庆寿作诗戏之
刘迎（金朝）

桃李欲开风雨多，花时犹得屡经过。缓听一曲玉连琐，满汎十分金卷荷。

红烛影纱闻唤马，翠罗承袜见凌波。杜陵老矣孤春事，奈此诗愁恼乱何。
同黄子温小寒
刘敞（宋代）

阴老疑龙战，风高怯海飞。枯蓬不自息，归鸟竞相依。

时节惊流水，生涯托墐扉。哀歌向妻子，吾道亦牛衣。
惜杏
文同（宋代）

北园山杏皆高株，新枝放花如点酥。
早来其间有啼鸟，儿女尽识名提壶。
急教取酒对之饮，满头乱插红模糊。
可怜后日再来此，定见随风如锦铺。
自恩平还题嵩台宋隆馆二绝
黄公度（宋代）

四山如画古端州，州在西江欲尽头。
漫道江山解留客，老夫归思甚东流。
检旱
祝简（宋代）

草树连云绿间黄，年饥村落自荒凉。晚蝉抱树声声急，野菊迎人细细香。
归燕
柯蘅（清代）

乱后知谁在，花时见汝归。转怜经岁别，如与故人违。

道路曾风雨，楼台半是非。深闺春寂寂，帘卷又斜晖。
丁簿到芜湖书不对
陈造（宋代）

几日到于湖，交情未合疎。
相望百里地，不寄一行书。
待此宽相忆，何人念索居。
朔风吹雁断，徙倚正愁予。
偈公六十五首
释咸杰（宋代）

一叶飘空万木秋，翻思光境急川流。
若人识得其中意，坐断千差向上头。
鹧鸪天
晁端礼（宋代）

八彩眉开喜色新。边陲来奏捷书频。百蛮洞穴皆王土，万里戎书尽汉臣。

丹转毂，锦拖绅。充庭列贡集珠珍。宫花御柳年年好，万岁声中过一春。
观魏博何相公猎
张祜（唐代）

晓出禁城东，分围浅草中。
红旗开向日，白马骤迎风。
背手抽金镞，翻身控角弓。
万人齐指处，一雁落寒空。
寒食后一日作和林秀才
苏颂（宋代）

寒食初过一百五，陌上风轻敛微雨。
宫花铺绣浅深红，蜀柳垂丝千万缕。
都人士女趁时节，郡圃山樊乐樽俎。
肯教容易度春光，来日清明更妍煦。
雨晴都按口号呈元舆
郭祥正（宋代）

雨为华筵止，晴牵饮兴长。管弦随昼永，罗绮散风香。

卫仗留春碧，宫衣想赭黄。明年今日事，归捧祝尧觞。
临江仙·枕上莺声初破睡
石孝友（宋代）

枕上莺声初破睡，峭寒轻透帘帏。起来惆怅有谁知。雨狂风转帏，揉损好花枝。薄幸别来春又老，等闲误却佳期。斜阳影里立多时。远山何事□，相对蹙修眉。
小金山和陈公子
释通炯（明代）

谈禅谁道镜非台，月在中天水自回。词客巳看留带去，神鳌重见听经来。

秋高鸿雁经寒起，霜落芙蓉向晚开。陶谢风流知不远，相逢原是济川才。
次韵奉酬林明府咏梅
喻良能（宋代）

政足廉平诗更佳，铁肠还解赋梅花。
律传和靖未多叶，名接水曹今几家。
丹粉讵须烦巧妙，清新止为写横斜。
拟携卷轴江东去，乞与诗仙作意夸。
句
阎孝忠（宋代）

贤如赠扇扬风日，贫似开门卧雪时。
奉和圣制重阳赐会聊示所怀
李泌（唐代）

大唐造昌运，品物荷时成。
乘秋逢令节，锡宴观群情。
俯临秦山川，高会汉公卿。
未追赤松子，且泛黄菊英。
赓歌圣人作，海内同休明。
玉壶即事
杜范（宋代）

雨过条风著柳芽，淡黄浅绿嫩如花。
陂湖漾漾初侵路，蜂燕纷纷各理家。
带郭园林仙苑近，送春船舫绣帘遮。
芸窗倦倚何山翠，暖霭轻笼日脚斜。
伯坚惠新茶绿橘香味郁然便如一到江湖之上戏
刘著（宋代）

黄苞犹带洞庭霜，翠袖传看绿叶香。
何待封题三百颗，只今诗思满江乡。
郭恕先为富人子作风鸢图偿平生酒肉之饷富人
徐渭（明代）

村庄儿女竞鸢嬉，凭仗风高我怕谁。
自古有风休尽使，竹腔麻缕不堪吹。
次韵斯远喜予见过 其一
韩淲（宋代）

无地寻明月，因人且出游。猖狂疑有谓，拓落信何求。

山水知回薄，杯觞得献酬。秋情吾卜夜，垂老未为羞。
送韩准、裴政、孔巢父还山
李白（唐代）

猎客张兔罝，不能挂龙虎。所以青云人，高歌在岩户。

韩生信英青，裴子含清真。孔侯复秀出，俱与云霞亲。

峻节凌远松，同衾卧盘石。斧冰嗽寒泉，三子同二屐。

时时或乘兴，往往云无心。出山揖牧伯，长啸轻衣簪。

昨宵梦里还，云弄竹溪月。今晨鲁东门，帐饮与君别。

雪崖滑去马，萝径迷归人。相思若烟草，历乱无冬春。
人生如流丸
方回（元代）

人生如流丸，冉冉不肯住。
草变鶗鴃鸣，花零蝴蝶去。
去去无奈何，一饭三起步。
鬓绿密已稀，红颜新忽故。
往悔杳莫追。前瞻冥未悟。
破镜忽偶圆，堕甑宁足顾。
方池疏雨余，历历见鸟度。
沉吟高树间，聊用写心素。
扇子诗
李石（宋代）

露叶涓涓泣素秋，旗亭樽酒解忘忧。
别来频寄加餐字，莫遣新诗学四愁。
芦汀夜笛图
金幼孜（明代）

上下天光接水光，满汀芦叶晚苍苍。一声长笛惊残梦，明月满船风露凉。
刘园朱棣老梅下共醉乙卯
陈曾寿（清代）

扁舟就梅花，压帽湖阴重。长廊接残滴，宿雪没石缝。

谁施一院霞，缤纷如异梦。清净自成妍，迟暮一笑共。

物外得朱老，深杯发昔瓮。空宇无藏明，设色春情纵。

高松表疏枝，当无有花用。
赠道禅者
释德洪（宋代）

大河卷浪雪翻风，桥压千艘卧彩虹。岱岳烟云连绝域，北门楼阁碍层空。

浪游荆楚重湖外，更在沩源叠嶂中。水饼槐芽动乡思，近来归梦与谁同。
九日
韦骧（宋代）

重九萧条秋已深，登高更在蜀江浔。黄花未肯趁时吐，白酒祇如常日斟。

绝塞烟云长满目，故园风物愈关心。须凭酩酊酬佳节，追感齐山不浪吟。
赞三十六祖颂
释印肃（宋代）

伽耶舍多人再来，常持圆鉴离尘埃。
风铃非响我心应，一返常光更不回。
出刘庵晚步望江南诸山有感寄同社诸丈
雪浪法师（明代）

荒原无历览，直视但丘陵。
斥鷃飞盈步，波臣水仅升。
莽烟孤晚岫，疏树出寒灯。
目断钟山色，空余望里登。
依韵和徐大夫凤凰池九首 其六
陆佃（宋代）

平生仕宦不求奇，谁怕他人夺我池。地胜更无尘可到，天阴惟有病先知。

从教宝塔来当面，消得云楼为折枝。看取鶠堂何似好，夜深歌管月明时。
宫词 其二
赵佶（宋代）

御沟春水绿溅溅，曲沼回波四接连。环碧下临方鉴静，游鱼跳跃浪痕圆。
娄东修复前观察冯留仙先生祠宇
黄云（明代）

忆昔惊心丙子年，谁将只手独扶天？举朝半醉乌程酒，名士拚沉白马渊。

党祸清时公又死，奸谋用后鼎俱迁。宁知宗社丘墟日，庙食东南肃几筵。
舟中即目
金逸（清代）

绣帘双卷水窗开，一叶风帆镜里回。天意似怜人寂寞，青山移近画船来。
挽胡信芳上舍二首
王珪（宋代）

清弋江村外，工山右县边。
追游曾结社，许与更忘年。
郢斩无为质，牙琴有绝弦。
巾箱遗墨在，披阅一潸然。
九日
陆圻（明代）

衰飒秋风朔气回，中原何地可登台？
五湖极望层波渺，四野吹笳溥暮哀。
江燕塞鸿纷自代，紫萸黄菊已徒开。
最怜此日凭高处，短发萧萧照酒杯。
大雨中入局寄彦猷时以疾卧家
刘敞（宋代）

歊蒸变繁阴，快雨如破谷。明趋阊阖路，深水入马腹。

此地常结辙，江海忽在目。冥行畏坎井，蹑迹戒颠覆。

惭问高眠翁，不知泥涂辱。
沁园春 题柳如是小像
王贞仪（清代）

彼美人兮，河东旧氏，名姓争传。问底事蛾眉，爱才念切，改装巾帻，择士心坚。

翠袖相投，红裙难认，老去尚书已可怜。休记取，恁茸城诗句，久地长天。

只今回首当年，蓦京口、扁舟桴鼓阗。更不较顾娘，泥涂容面，羞它卞女，泪洒兰笺。

道服随身，青丝毕命，含笑章台质独捐。尤堪叹，便青楼如许，若个名全。
送隐士游京淮
释斯植（宋代）

送君湖柳下，未别已关情。
古塞去程远，寒江入梦清。
野云低水树，山寸闭春城。
到处逢知已，虚传隐姓名。
铜雀台
罗兆甡（清代）

漳河曲曲泻平沙，魏武移浇铜雀花。儿女销尽英雄骨，遗言逆望望陵哭。

生作疑冢七十余，知尔西陵何处居。毕生辛苦为谁忙，欢娱极处尽悲凉。

龙泉欲吼飞光绝，不到今时已断肠。
云海亭
俞灏（宋代）

恋恋栏干云复留，恍然天地与身浮。
水涵空界光无际，山在地州翠欲流。
点破琉璃云表雁，足成图画柳边舟。
岁阑却自忘归兴，更欲同为雪后游。
论交
周霆震（元代）

古来难觅是知心，旷世襟期感慨深。造次陈馀方解印，从容杨震却怀金。
临江仙·俗务相仍何日了
蒲道源（元代）

俗务相仍何日了，纷纷百绪千头。空教萦绕似遭囚。情知鸥与鹭，亦解替人羞。春晓拂衣随父老，扶携寻壑经丘。本无肥马衣轻裘。闲身元自在，不问几宜休。
次韵谯仲甫致闻南迁见寄
魏了翁（宋代）

梦余不省卧山城，犹记封章入殿荣。
蜑雨蛮风唤苏醒，谯南残点一声声。
罗湖八首
刘克庄（宋代）

异境微茫在半霄，仙人垂手下相招。
老来尚有君亲念，未敢相陪过铁桥。
西江月（元夕醉中走笔）
曾觌（宋代）

焕烂莲灯高下，参差梅影横斜。凭栏一目尽天涯。雪月交辉清夜。

莫惜柔荑劝酒，从教醉脸红霞。烂银宫阙对仙家。一段风光如画。
赠沙书先生
白玉蟾（宋代）

生蛇满地走如飞，入石三分未是奇。
掇取恒河归掌握，毫毛不动始知机。
清明日赐宴琼林苑奉酬宫使太师相公
王安礼（宋代）

清明春律十分回，草色连云花尽开。禁籞幸随诸彦入，安车仍赐上师陪。

百壶未许都门饯，九奏先从帝所来。鱼钥恩留方锡劝，柳边迟日莫相催。
鹭鸶
欧阳修（宋代）

激石滩声如战鼓，翻天浪色似银山。
滩惊浪打风兼雨，独立亭亭意愈闲。
寄同年封舍人渭（时得来书）
黄滔（唐代）

唐城接轸赴秦川，忧合欢离骤十年。龙颔摘珠同泳海，

凤衔辉翰别升天。八行真迹虽收拾，四户高扃奈隔悬。

能使丘门终始雪，莫教华发独潸然。
锁窗寒 寒山寺
吴湖帆（清代）

露冷乌啼，枫江落月，惹人离绪。红阑在否。系取客情无数。

倚蓬窗、路长梦寒，带霜晓角催柔橹。问酒醒今夕，渔灯愁对，倦游心苦。

何处。钟声度。听暗诉兴亡，夜阑一杵。王孙旧墅。又感空庭花雨。

忍重寻、荒庑断碑，几行字蚀苔绣古。最伤心、半四枯僧，艳说斜阳侣。
梅花十绝
方岳（宋代）

竹缘货殖比封君，松爱微官不避秦。
至竟羞与哙等伍，岁寒谁障瘐公尘。
禅房十事 钵盂
释绍昙（宋代）

做处全无渗漏，用时开口向天。尽大地人饫饱，只图个不知恩。
顾光禄管山人轩窗坐月分得生字
孙继皋（明代）

冬夜月仍满，入林疏影横。霜清薜荔色，雁度关山情。

对酒兴难尽，披裘寒更生。故园丛菊在，寂寂照残英。
颂证道歌·证道歌
释印肃（宋代）

纯出醍醐我常纳，露他中儿标白法。
潦倒沩山独自骑，暂借惊歌胡蝶拍。
田无秋兴
蒲寿宬（宋代）

草屋柴门风露凉，寒瓜收蔓力锄荒。
新栽莙薘恰逢雨，欲剪芹蓝犹待霜。
牧竖归来煨芋熟，田翁相就泼醅香。
里胥偶报徵苗急，自辟閒畦早築场。
解连环·左弧悬了
刘克庄（宋代）

左弧悬了。把柴门闩定，悄无人到。惭傀得、一二亲朋，□□□□□，温存枯槁。玉轴银钩，撺掇我、比磻溪老。乏琼琚可报，惟有声声，司马称好。卷收绒鞯锦袄。且行拾遗穗，醉藉芳草。做一个、物外闲人，省山重担擎，天大烦恼。昔似龙鸾，今踏飒、不惊鱼鸟。愿从兹、享回仙寿，准汾阳考。
赠司空张公安道挽词三首
苏辙（宋代）

道广中无竞，才高治不烦。
安心本笃静，忧世亦时言。
寿考同侪尽，经纶故事存。
犹应门下客，微论记根原。
晚宿小罗田四首
杨万里（宋代）

倒尽菰蒲折尽荷，芙蓉临冰恨无多。
一花却有两花影，东卧斜阳西卧波。
题画
张邦奇（明代）

鸠性爱雨花爱晴，同倚东风不同情。
春光三月浓于酒，双鸠醉寐不复鸣。
双鸠不鸣花相语，无令鸠醒叫天雨。
复次韵寄程帅二首
陈造（宋代）

节物匆匆可挽追，直须乐事趁芳时。
行春倏喜花围屋，借景何殊月在池。
对酒不无桃叶女，扣舷却笑木肠儿。
山家有约须重到，定放游人张水嬉。
感梅有作
曾丰（宋代）

浪尔逢时早，终然受命孤。
性便行所独，物忌与之俱。
巢许耳难浼，夷齐肠莫污。
十分要相称，太素可为徒。
颂古六首 其六 无缝塔。
释元静（宋代）

皎洁天心月，朦胧遍九垓。三秋黄叶落，二月牡丹开。

每睹南来雁，常询北方五台。均提童子报，拾得在天台。
庚寅秋感 其二
周恩绶（清代）

筹边终日倚危楼，此错如何铸六州。贾谊文章真可哭，杜陵戎马易生愁。

虎头都护心空壮，猿臂将军老不侯。见说天山已飞雪，谁从中夜晃兜鍪。
史院书事
陆游（宋代）

信史新修稿满床，牙签黄帊带芸香。
中人驰赐初宣旨，丞相传芸早出堂。
皇祖圣谟高万古，诸贤直笔擅三长。
孤臣曾趣龙墀对，白首为郎只自伤。
悯游
范成大（宋代）

君胡为兮远游，蹇行迷兮路阻脩。朝予济兮沧海，灵胥怒兮蛟跞舟。

暮予略兮太行，车堕辐兮骖决。攀援怪蔓兮一息，雷昼阚兮山裂。

四无人兮又风雨，灵幽幽兮为予愁绝。君胡为兮远道，委玉躬兮荒草。

与魑魅兮争光，与虎兕兮群嘷。君之居兮社木苍然，衡门之下兮可以休老。

归来兮婆娑，芳满堂兮舞歌。奉君子兮眉寿，光风荡兮酒生波。

云日兮同社，月星兮偕夜。千秋兮岁华，弭予盖兮绁予马。

悲莫悲兮天涯，乐莫乐兮还家。
夜和陈道士韵
仇远（元代）

石铫溪芽活火烹，旋烧败叶带枯藤。
路遥难递中{氵霝}水，且试梅花涧底冰。
咏史下·蜀先主
陈普（宋代）

北投南走若穷猿，极目苍梧欲断魂。
如许英雄不成事，止缘的是靖王孙。
即事有怀寄彦辅仲宗二兄二首 其二
朱熹（宋代）

闻说双飞桨，翩然下广津。江湖知子乐，鱼鸟谅情亲。

淹速须关命，行藏不系人。三山虽好在，惜取自由身。
寄和邢子屑孙肖之始春见寄
王铚（宋代）

海山雪后海天宽，群玉参差万里寒。
岩谷无人共清夜，倚栏独向月中看。
训士吟 其十
戴亨（清代）

灼灼盆中花，迎风故妖袅。眄睐睫未移，倏忽成枯槁。

根株未能深，焉得长美好。植彼栋梁资，岂不自弱小。

防之偶一疏，斧斤伺昏晓。吁嗟眼中人，故物谁能保。

胡不一此心，孜孜至于老。
酷相思 忆慧贞、慧珠二女
张淑（清代）

苦雨凄风秋欲暮。正触起、离愁绪。少音信、飞鸿天际度。

长女也、迢迢路。次女也、迢迢路。

料得停针抛绣谱。望亲舍、新诗赋。问何日、归来同首聚。

长女也、喁喁诉。此女也、喁喁诉。
秦州咏古
秦武域（清代）

杜甫咏诗南郭寺，于今老树郁苍苍。天风欲下闻龙吼，殿雾初开看鹤翔。

异代游人常护惜，岁寒山色不凄凉。品题终赖空庭句，感叹安能汝寿长。
偶题三首
王禹偁（宋代）

白头厌郎署，病眼欲分司。
寸心犹未决，所顾在妻儿。
答孟东野
刘叉（唐代）

酸寒孟夫子，苦爱老叉诗。生涩有百篇，谓是琼瑶辞。

百篇非所长，忧来豁穷悲。唯有刚肠铁，百炼不柔亏。

退之何可骂，东野何可欺。文王已云没，谁顾好爵縻。

生死守一丘，宁计饱与饥。万事付杯酒，从人笑狂痴。
次韵罗端规二首
张镃（宋代）

世态从渠变，前山只麽新。
关门便懒退，遇事少躬亲。
和我诗何益，知公道不贫。
两旬才识面，枉是自由身。
题十眉图
刘迎（金朝）

宝箱拂尘金𨧱钺，周昉丹青见真笔。春风曾忆赋妖娆，人共画图成十一。

烛奴香底花光凝，铮铮铁响闻三更。车声雷动不通语，眼态波横空送情。

蛮云盘鹤辽天阔，犀玉依依对书札。人生何处不相逢，还醉武陵溪上月。
菩萨蛮·海棠乱发皆临水
王安石（宋代）

海棠乱发皆临水。君知此处花何似。凉月白纷纷。香风隔岸闻。何枝黄鸟近。隔岸声相应。随意坐莓苔。飘零酒一杯。
望雪
李世民（唐代）

冻云宵遍岭，素雪晓凝华。
入牖千重碎，迎风一半斜。
不妆空散粉，无树独飘花。
萦空惭夕照，破彩谢晨霞。
初冬
陆游（宋代）

平生诗句领流光，绝爱初冬万瓦霜。
枫叶欲残看愈好，梅花未动意先香。
暮年自适何妨退，短景无营亦自长。
况有小儿同此趣，一窗相对弄朱黄。
腊日二首 其一
张耒（宋代）

腊日开门雪满山，愁阴短景岁将阑。江梅飘落香元在，汀雁飞将意已还。

佳节再逢身且健，一樽相属鬓毛斑。明光起草真荣事，寂寂衡门我自闲。
梦回作
纪逵宜（清代）

愁绪纷纶绕四围，梦醒似欲识天机。人间啼笑谁真伪，尘外行藏无是非。

花落乌冲春色散，酒阑客带月明归。齐州九点青烟在，辽鹤何年故里飞。
赵贞常以善斲琴遇知，琴成奏之，称旨，题其琴曰天历正音。国子监蓝信之徵予言二首 其一
刘鹗（清代）

唐虞不可作，大雅何寥寥！居然正始音，洋溢天历朝。

一鼓声气和，再鼓阴阳调。令我乐忘味，彷佛齐闻韶。

峄阳多孤桐，因得备采樵。愿言圣明世，勿弃爨下焦。
别零陵
邹浩（宋代）

零陵讵中邦，道阻五千里。
我以放逐来，本非心乐只。
身止高山巅，忽忽弥半祀。
人情久自亲。况复多可喜。
坐使故乡念，如火沃之水。
罪大不得留，今兹动行李。
昭州虽岭南，流寓盖均耳。
倘未还庭闱，在彼犹在此。
胡然当作离，耿耿殊不已。
物我要兼忘，咄哉从此始。
湖口子槃家春别归
魏观（明代）

儿女还家我谪官，远行容易别离难。家分异舫方为别，泪满征衣不忍看。

江汉烟波秋欲暮，湓湖风雨晓初寒。小孙最是关情处，顿足呼爷语更酸。
望海潮·陵山载酒
陈德武（宋代）

陵山载酒，泗河扬柁，尊前折尽将离。才试牛刀，俄惊凫舄，令人去後多思。休唱别离词。看玉函星铁，骑佩铜丝。丹凤鸣阳，碧梧栖尔最高枝。等闲展对声词。对一庭明月，千里邦畿。西涧家声，玉堂人物，夜窗梦果心期。才思浩无涯。若深航濂洛，峻驾峨眉。胸抱相思，银筝锦字莫教迟。
渔家傲（夏月）
黄裳（宋代）

汗漫金华寒委地。火云散尽奇峰势。纨扇团圆休与比。犹可喜。峰情不怕凉飙至。梦冷魂高何处寄。琉璃砌上笼人睡。逃暑广寒宫似水。缘有累。乘风却下人间世。
和耿宪见赠
范纯仁（宋代）

仕途名迹本幽遐，谏省俄登忝世家。恩戴丘山宜尽瘁，言关社世敢攲邪。

献芹宁识羔羊美，抱瓮徒为智士嗟。君子一言华衮重，此身被服愧无涯。
四犯令
关注（宋代）

缥缈神京开洞府。遇广寒宫女。问我双鬟梁溪舞。还记得、当时否。
碧玉词章教仙侣。为按歌宫羽。皓月满窗人何处。声永断、瑶台路。
和安国天钵拈香
韩维（宋代）

杖策乘缘利有生，闻风犹得耳根清。
去年俱是凝然体，存殁徒伤妄者情。
灵骨不随烟共尽，真心常与月孤明。
世人欲识泥洹路，问取师今第几程。
举业有感
王柏（宋代）

后世求才术太疎，三年三日判荣枯。
消磨岁月莫知老，奔走英雄不觉愚。
与死为邻犹未已，虽生在世却如无。
圣门反在揶揄内，何敢忠言请改图。
春游柳陌
陈繗（明代）

荏冉韶光和暖天，紫骝嘶入绿杨烟。风流肯落张生后，雪咏曾居谢氏前。

醉伴娇娆飞舞袖，静依睨皖听歌弦。殷勤为问程夫子，谁谓偷闲学少年。
病起四首 其三
林枝桥（明代）

壁上枯桐久不弹，青山萧瑟水空澜。欲寻个裹寒空意，只在稀微秋树间。
蝶恋花（述怀）
苏轼（宋代）

云水萦回溪上路。叠叠青山，环绕溪东注。月白沙汀翘宿鹭。更无一点尘来处。

溪叟相看私自语。底事区区，苦要为官去。尊酒不空田百亩。归来分得闲中趣。
题方干诗
罗隐（唐代）

中间李建州，夏汭偶同游。顾我论佳句，推君最上流。

九霄无鹤板，双鬓老渔舟。世难方如此，何当浣旅愁。
柬任克家 其二
潘江（清代）

几年前泊皖江滨，握手相怜出处分。下里声歌难和雪，茂陵词赋本凌云。

何曾小草空惭我，此去先鞭定属君。他日安车谢岩壑，龙山休假稚圭文。
挽故知容州朝请陶公五首
罗一龙（宋代）

平生心事辱相知，矻矻逢人说项斯。
可恨襄阳失庞老，朔风吹泪送灵轜。
古柏行
杜甫（唐代）

孔明庙前有老柏，柯如青铜根如石。
霜皮溜雨四十围，黛色参天二千尺。
君臣已与时际会，树木犹为人爱惜。
云来气接巫峡长，月出寒通雪山白。
忆昨路绕锦亭东，先主武侯同閟宫。
崔嵬枝干郊原古，窈窕丹青户牖空。
落落盘踞虽得地，冥冥孤高多烈风。
扶持自是神明力，正直原因造化工。
大厦如倾要梁栋，万牛回首丘山重。
不露文章世已惊，未辞翦伐谁能送？
苦心岂免容蝼蚁，香叶终经宿鸾凤。
志士幽人莫怨嗟：古来材大难为用。
岩桂花
郑仲熊（宋代）

天公怜我太岑寂，每岁殷勤两度开。
收拾落英将底用，博山香裹荐清杯。
再和前韵谢后村惠生日词 其二
林希逸（宋代）

老去劬劳念转深，一樽聊尔可曾斟。中年为拙辞宫锦，晚岁虽贫笑汞金。

破被与儿眠似铁，败毡留客坐如箴。多情曲意加题品，错比唐溪与晋林。
送陈景初金陵持服举族贫病烦君药石之功
王安石（宋代）

举族贫兼病，烦君药石功。
长安何日到，一一问归鸿。
路行难丙子春三月寄怀陈集生宗伯
张萱（明代）

难行路，路行难。荆榛荒秽已盈径，豺虎咆哮今满山。

问君胡为乎，朝看壁，暮寻关，栖栖道路足蹒跚。风尘一堕自纷扰，日月已逝难追攀。

仪秦既悔日传食，韩彭亦悔常登坛。何如眼前一杯酒，使我日日开心颜。

劝君回头早裹足，吁嗟乎，难行路，路行难。
梦介卿感而有作 其一
蔡戡（宋代）

湖海三年别，关山万里程。故人频入梦，游子若为情。

家近吴王苑，身居义帝城。平生鸡黍约，何日更寻盟。
苍龙岭
袁宏道（明代）

瑟瑟秋涛谷底鸣，扶摇风里一毛轻。半生始得惊人事，撒手苍龙岭上行。
再别徐太古主簿
薛嵎（宋代）

枌社过从久，新知尽不如。
素心非必仕，此别遂成疎。
清苦辞藜藿，寒暄慎起居。
川途修复阻，相忆眇愁予。
寄王彦昭教授
孔平仲（宋代）

别君已经年，相见如一日。分教淮南生，中路忽相失。

我志如柳淮，何尝厌三黜。君才如叔夜，犹苦不堪七。

趣向大抵同，离合何不一。轻装入隋堤，正值柳阴密。

仓庚交交飞，布谷命其匹。壮岁甘远游，岂暇念家室。

永城去亳近，马足翩翩逸。我往何时还，君处不能出。

新诗近应多，烂漫排古律。黄花不可见，谁为子鸣瑟。

交游固难得，会面那易必。作诗寄秋风，以写胸中郁。
和潜老秋日山中 其三
程俱（宋代）

琅玕摧空一叶下，尘鉴出柙南山高。卧看微云澹河汉，佳句不复推亭皋。
澎湖八景
刘伯琛（清代）

叠巘层峦藓径深，风传樵唱出霜林。丁丁伐木声相应，戛戛敲枰响共沈。

叶坠湿沾双屐雨，岩高影落半溪阴。负薪力学今谁继，馀韵流风尚可寻。
欧阳叔向见余试院中诗卷作诗见誉次韵酬之
华镇（宋代）

未历藩篱见少陵，索涂擿埴愧冥行。满怀骤获连城贶，溢耳惟闻中律鸣。

思巧本惭彫楮手，心雄方怯弃繻生。十年世路师良贾，今日才惊利有赢。
宿山馆 其八
徐积（宋代）

厨头火灭童偷饭，梁上巢空鸟避灯。入夜更无同舍客，今朝唯有放猿僧。

樵庵已贮霜前果，竹磴犹存腊后冰。谁道烟霄花上处，一梯云级万馀层。
重别梦得
柳宗元（唐代）

二十年来万事同，今朝岐路忽西东。
皇恩若许归田去，晚岁当为邻舍翁。
王汉衢明府自题抚琴图云人心尽如此天下自和平盖唐人抚琴句也为赋一诗
陶澍（清代）

治国如张琴，此中有精理。安弦操缦间，不偏而不倚。

中声本在心，其妙应以指。先生操元音，志山复志水。

一弹再弹时，半松半篁里。能令劳者息，能令疲者起。

人言先生琴，古调非今比。先生曰不然，人心尽如此。

但令心和平，道也通乎技。云山高峨峨，烟树清瀰瀰。

何当鼓天风，一洗筝琵耳。
祭果南涧南叔凯
释善珍（宋代）

我憩闽北，叔凯枉顾。
出南涧书，剧谈至暮。
言昔之夜，得梦怪奇。
当与藏叟，会阿耨池。
想耶因耶，一笑眇邈。
执手告戒，义均骨肉。
心平行粹，爱南涧翁。
人百忤之，而无温容。
凯病且贫，户满客屦。
翁常解衣，骚骚治具。
嘉翁风致，古人所难。
鄙夫悭啬，拔毫如山。
吁嗟衰年，失二益友。
耨池西方，游懈俱不。
昼诗绝吟，永帖罢挥。
猨哀鹤怨，金环不归。
吊既后时，奠复不早。
瓣香忏悔，泪湿春草。
小品
佚名（宋代）

戴花殢酒，酒泛金樽，花枝满帽。笑歌醉拍手，戴花殢酒。
新渠诗并序
苏轼（宋代）

庚子正月，予过唐州。太守赵侯始复三陂，疏召渠，招怀远人，散耕于唐。予方为旅人，不得亲执壶浆箪食，以与侯劝逆四方之来者，独为《新渠诗》五章，以告于道路，致侯之意。其词曰：

新渠之水，其来舒舒。
溢流于野，至于通衢。
渠成如神，民始不知。
问谁为之？邦君赵侯。
新渠之田，在渠左右。
渠来奕奕，如赴如凑。
如云斯积，如屋斯溜。
嗟唐之人，始识粳稌。
新渠之民，自淮及潭。
挈其妇姑，或走而颠。
王命赵侯，宥我新民。
无与王事，以讫七年。
侯谓新民，尔既来止。
其归尔邑，告尔邻里。
良田千万，尔择尔取。
尔耕尔食，遂为尔有。
筑室于唐，孔硕且坚。
生为唐民，饱粥与饘。
死葬于唐，祭有鸡豚。
天子有命，我惟尔安。
代人上李龙图并廉使致语十首 其六
释德洪（宋代）

绣衣天使志澄清，五马贤侯见典刑。公退钲声闻射圃，日高槐典覆闲庭。

共看酒蚁浮琼斝，不废花轮绕画屏。银烛红纱侵夜色，醉归明月淡疏星。
答韩十八驽骥吟
欧阳詹（唐代）

故人舒其愤，昨示驽骥篇。驽以易售陈，骥以难知言。

委曲感既深，咨嗟词亦殷。伊情有远澜，余志逊其源。

室在周孔堂，道通尧舜门。调雅声寡同，途遐势难翻。

顾兹万恨来，假彼二物云。贱贵而贵贱，世人良共然。

巴蕉一叶妖，茙葵一花妍。毕无才实资，手植阶墀前。

楩楠十围瑰，松柏百尺坚。罔念梁栋功，野长丘墟边。

伤哉昌黎韩，焉得不迍邅。上帝本厚生，大君方建元。

宝将庇群甿，庶此规崇轩。班尔图永安，抡择期精专。

君看广厦中，岂有树庭萱。
有怀参政范公因书桂隐近事奉寄二首
张镃（宋代）

石湖仙伯住吴门，事业文章两足尊。
南北东西曾遍历，焉哉乎足敢轻论。
桂园柳色金丝织，笠泽桃花锦浪翻。
小大风烟俱自适，鹪巢终莫拟云鲲。
金灯花
薛涛（唐代）

阑边不见蘘蘘叶，砌下惟翻艳艳丛。

细视欲将何物比，晓霞初叠赤城宫。
凤归云（林钟商）
柳永（宋代）

恋帝里，金谷园林，平康巷陌，触处繁华，连日疏狂，未尝轻负，寸心双眼。况佳人、尽天外行云，掌上飞燕。向玳筵、一一皆妙选。长是因酒沈迷，被花萦绊。

更可惜、淑景亭台，暑天枕簟。霜月夜凉，雪霰朝飞，一岁风光，尽堪随分，俊游清宴。算浮生事，瞬息光阴，锱铢名宦。正欢笑，试恁暂时分散。却是恨雨愁云，地遥天远。
酬郑十四望驿不得同宿见赠因寄张参军
司空曙（唐代）

逢君喜成泪，暂似故乡中。谪宦犹多惧，清宵不得终。

月烟高有鹤，宿草净无虫。明日郄超会，应思下客同。
易水
汪遵（唐代）

匕首空磨事不成，误留龙袂待琴声。

斯须却作秦中鬼，青史徒标烈士名。
书锁树谏图
张镃（宋代）

中国人材未尝绝，季龙何苦称豪杰。一朝得志忘穹庐，侈心不豪洪河决。

沙丘未破身先爇，义士敢忘膏斧钺。所幸向来涉经史，改过知非犹可说。

噫，固知礼义之本根人心，何如露台惜百金。
送别常汉度知县
孙应时（宋代）

一廛谁问野人居，三径重迂长者车。
不讶经年忘造请，应怜畏影正逃虚。
举头凫舄双飞去，送目鹏霄万里初。
青琐黄扉对宫烛，相思肯寄一行书。
老面
韩淲（宋代）

老面见达官，强附终不近。人之所以然，盖我无令闻。

安富是其时，尊荣本其分。只合坐茅庐，灰堆埋牛粪。
题余千兵梅花图
林景清（明代）

将门豪客城东住，手植梅花三五树。为爱寒香户镇开，坐对梅花日成趣。

风流太守为写真，老手笔精妙入神。半幅溪藤夺造化，枝南枝北争先春。

花如缀玉柯如铁，标格由来自高洁。髣髴西湖起朔风，满林琼树飘晴雪。

豪客幽情谁得知，对花看画两相宜。昨朝留我花下酌，濡毫索取题新诗。
金谷客
陈杰（宋代）

脱旧著新金谷客，力能除蛟并白额。
家养飞飞角傅翼，天下风白儿亦得。
调才疾足长叹息，御卿无权挽无力。
可人可人与游辟，出门实繁九千跖。
溪行逢雨与柳中庸
李端（唐代）

日落众山昏，萧萧暮雨繁。
那堪两处宿，共听一声猿。
筠亭
宋祁（宋代）

山阿彼有人，葺宇映脩竹。
露箨新旧斑，风梢动摇绿。
此君自虚心，主公今实腹。
山水卧屏
黄庶（宋代）

林泉生长厌应难，更写方屏几曲间。
仕宦东西苦无定，此心长似宿家山。
和范学士韵 其四
彭汝砺（宋代）

清香一炷意超然，万事无缘更动颜。野鸟衔花来丈室，烟萝招月出遥山。

居方不碍游方内，住世还如出世间。却笑晚年贪著事，野边湖外夜忘还。
舟发罗江问侍女
刘苑华（明代）

门前瞬息即天涯，刚是辞家便忆家。试问罗江几丫水，送人云里拾春花。
郑宗仁会宿山中
林景熙（宋代）

挑灯怀旧梦，移席近春泉。
共话忽深夜，相看非少年。
斗徒工末树，粦出雨余田。
亦有茅檐下，饭牛人未眠。
和蒲泰亨四首
黄庭坚（宋代）

栽竹养松人去尽，空闻道士种桃花。
昨来一夜惊风雨，满地残红噪暮蛙。
千里思
郑锡（唐代）

渭水通胡苑，轮台望汉关。帛书秋海断，锦字夜机闲。

旅梦虫催晓，边心雁带还。惟馀两乡思，一夕度关山。
送李湜下第归卫州便游河北
韩翃（唐代）

莫嗟太常屈，便入苏门啸。里在应未迟，勿作我身料。

轻云日下不成阴，出对流芳搅别心。万雉城东春水阔，

千人乡北晚花深。旧竹青青常绕宅，到时疏旷应自适。

佳期纵得上宫游，旅食还为北邙客。路出司州胜景长，

西山翠色带清漳。仙人矶近茱萸涧，铜雀台临野马冈。

屡道主人多爱士，何辞策马千馀里。高谭魏国访先生，

修刺平原过内史。一举青云在早秋，恐君从此便淹留。

有钱莫向河间用，载笔须来阙下游。